สังคมข่าวหุ้น
วานนี้ ดัชนี SET ปิดบวกร้อนแรง 11.97 จุด มาที่ 1,643.52 จุด มูลค่าซื้อขาย 72,649 ลบ. ต่างชาติยังซื้อต่อเนื่องอีก 1,872 ลบ. กองทุนซื้อ 395 ลบ.
วานนี้ ดัชนี SET ปิดบวกร้อนแรง 11.97 จุด มาที่ 1,643.52 จุด มูลค่าซื้อขาย 72,649 ลบ. ต่างชาติยังซื้อต่อเนื่องอีก 1,872 ลบ. กองทุนซื้อ 395 ลบ.
25 ส.ค. 2565

วานนี้ ดัชนี SET ปิดบวกร้อนแรงต่อ 11.97 จุด มาที่ 1,643.52 จุด มูลค่าการซื้อขาย 72,649 ล้านบาท ต่างชาติยังซื้อต่อเนื่องอีก 1,872 ล้านบาท ส่วนกองทุนซื้อ 395 ล้านบาท ไม่รู้ว่าที่กลับมาซื้อเพราะกลัวตกขบวนฝรั่ง หรือว่าซื้อแบบขำ ๆ
“เอสซีบี เอกซ์” SCB แจ้งยกเลิกการซื้อ “บิทคับ” เรียบร้อย หลังจากอึมครึมมานาน จะซื้อ ไม่ซื้อ หรือว่าจะอย่างไรต่อ และเมื่อมีความชัดเจน ทำให้ราคาหุ้นพุ่งแรงทันที เหตุที่เป็นเช่นนั้น เพราะช่วงหลังตลาดคริปโตฯ ไม่ค่อยดี ราคาร่วง ทำให้ประเมินกันว่า หากยังซื้อ หรือใช้ราคาเดิมต่อไป น่าจะเป็นปัจจัยกดดันผลประกอบการของ SCB แน่ ๆ ดังนั้น เมื่อมีการยกเลิกดีล ทำให้เป็นข่าวบวกไปในทันที
ไทยประกันชีวิต TLI ในด้านของพื้นฐานหุ้นนั้นแน่นเปรี๊ยะอยู่แล้ว แต่ในด้านของราคายังคงติดแนวต้านสำคัญ 16.00 บาท เพราะฝั่ง Offer ยังวางขายกันแน่นไปหมด และไม่รู้ว่าที่มาวางขายกันแน่นทุกช่องนั้น เป็นของ Market Maker ที่วางไว้เพื่อยังไม่ให้ราคาไป (บีบให้รายย่อยขายออกมา) หรือว่าเป็นของรายย่อยที่ถืออยู่ตั้งแต่ IPO กันแน่ เกมนี้คงต้องมาวัดกันว่าใครจะอึดกว่ากัน ในตลาดหุ้นไม่มีอะไรง่าย ภาษาของนักลงทุนรายใหญ่เขาจะบอกว่า “ต้องทนรวย” หรือใครจะอดทนได้มากกว่ากันนั่นแหละ
หุ้นเกี่ยวกับ iPhone เตรียมเปิดตัวรุ่นใหม่ในวันที่ 7 ก.ย.นี้ ราคาขยับกันคึกคัก ทั้ง COM7 SPVI JMART หากใครจะซื้อน่าจะยังขึ้นขบวนตามได้ทัน แต่ละหุ้นยังมีอัพไซด์ หรือไม่ก็รอช่วงราคาย่อตัวก็ได้ แต่อย่าไปซื้อช่วงหลังเปิดตัวแล้วนะ เพราะมีโอกาสถูกเทใส่ หรือขายทำกำไรได้ COM7 มีแนวต้าน 38.00 บาท SPVI หลังทะลุแนวต้านสำคัญ 6.00 บาท มีต้านถัดไปที่ 7.00–7.20 บาท แต่แนะนำรอย่อตัวน่าจะดีกว่า ส่วน JMART มีปัจจัยบวกหลากหลายกว่า ผ่านต้าน 50.00 บาท ขึ้นมาได้ ต้านถัดไปคือ 55.00 บาท
หุ้น TTB ราคาเริ่มขยับกลับมาแล้ว วานนี้บวก 0.04 บาท มาที่ 1.29 บาท วันนี้ต้องมาลุ้นว่าจะผ่าน 1.30 บาท ได้หรือเปล่า หากผ่านได้ มีโอกาสไปเจอที่ต้านถัดไป 1.35 บาท ล่าสุด TTB ยังคงแผนโยกธุรกิจ “คอนซูเมอร์ไฟแนนซ์” ออกมาจัดตั้งเป็นบริษัทแห่งใหม่ เร็ว ๆ นี้แน่นอน ส่วนผู้บริหารมั่นใจสุด ๆ จะช่วยสร้างกำไรเป็นกอบเป็นกำให้กับ TTB เพราะจะง่ายต่อการบริหาร การทำการตลาด มาร์จิ้นสูง และน่าจะเห็นสินค้าทางการเงินใหม่ ๆ จาก TTB ทยอยออกมาเรื่อย ๆ
CRC เซ็นทรัล รีเทล ราคาหุ้นปรับขึ้นต่อเนื่องวันละ 0.25-0.50 บาท ล่าสุดปิด 40.50 บาท เป็นหุ้นอีกตัวที่ต่างชาติทยอยสะสมเข้าพอร์ตมาตั้งแต่ราคาอยู่ที่ 35.00 บาท แต่ในระยะสั้น ต้องระวังแรงขายทำกำไร ราคาหุ้นมีแนวต้าน 41.75 บาท หากราคาปรับฐาน จะมีแนวรับทางจิตวิทยา 40.00 บาท และทางเทคนิค 39.50 บาท สำหรับ CRC ราคาไอพีโอ 42.00 บาท นับตั้งแต่เข้าเทรด (20 ก.พ. 2563) ราคายังไม่เคยปิดเหนือไอพีโอ เพราะตอนเข้าเทรด มีปัญหาเรื่องสถานการณ์โควิด-19 พอดี